Ego Hugo dux Burgundie, notum facio universis presentem cartam inspecturis, quod ego hominibus meis de Arneto et de Siveri et de Chasseni et de eisdem similiter qui in dictis locis sub dominio meo manserint, talem libertatem dedi et in perpetuum concessi, quod ditior dictorum hominum pagabit tantummodo viginti solidos divionensis monete singulis annis infra festum beati Remigii. Alii vero homines qui in predictis locis sub dominio meo manebunt qui predictam summam pagare poterunt, prepositus meus ejusdem loci qui pro tempore fuerit debet sub juramento ab ipso corporaliter prestito taxare et admensurare illos fideliter; ita tamen, quod ipse tenetur relaxare de predicta summa annuatim quibus fuerit relaxandum, secundum quod viderit expedire. In cujus rei memoriam et testimonium, presentes litteras supra dictis hominibus tradidi sigilli mei munimine roboratas. Actum est anno Domini millesimo ducentesimo trigesimo tertio, mense maio.